ועדת הכספים, כנסת 19, פרוטוקול מספר 481, 2014-12-21 11:05

ניסן סלומינסקי: רבותי, אנחנו פותחים את הדיון.

ניסן סלומינסקי: על סדר-היום: עדכון תקציב בנק ישראל לשנת 2014 ותקציב בנק ישראל לשנת 2015.

ניסן סלומינסקי: גם בנק ישראל הוא גוף שמבחינת המבנה הדמוקרטי של המדינה צריך להיות מופרד מהכנסת, הוא צריך להיות השומר הכלכלי שלנו ולכן תקציבו צריך להיות עצמאי.

ניסן סלומינסקי: ושוב, מהרגע שהוא עצמאי אז זה עובר רק לוועדת הכספים.

ניסן סלומינסקי: אני מקבל בברכה את אנשי בנק ישראל, בראשם את המנכ"ל יחזקאל כאלו, ואת שאר החברים.

ניסן סלומינסקי: אני מניח שאחר-כך, מעבר לתקציב עצמו, תהיה כאן בקשה ייחודית שאתם תפרטו בהמשך.

<אורי גלילי: בוקר טוב, שמי אורי גלילי, אני ממלא-מקום יושב-ראש המועצה המינהלית של בנק ישראל.

<אורי גלילי: נכון לעכשיו עדיין לא מוּנה יושב-ראש קבוע חדש במקום דן פופר.

<אורי גלילי: על-פי חוק בנק ישראל אנחנו מציגים בפני הוועדה את התקציב לשנת 2015, וישנו סעיף נוסף לאישור שנשלח לוועדה לפני חודשיים.

<אורי גלילי: אנחנו מדברים על הצגת התקציב, מביאים אותו כאן לדיון, לא לאישור, כדי לשמור על עצמאות בנק ישראל.

<אורי גלילי: אנחנו מדברים על תהליך שנמשך מספר חודשים וזהו שיא התהליך, כאשר קיימנו ארבעה דיונים ספציפיים במועצה המינהלית בקשר לזה.

<אורי גלילי: ודרך אגב, זה התקציב הרביעי שמוצג בפני ועדת הכספים מאז חקיקתו של חוק בנק ישראל.

ניסן סלומינסקי: שכחתי להדגיש שבניגוד לשני הגופים בדיונים הקודמים, בנק ישראל לא צריך לקבל את אישור הוועדה אלא מספיקה רק הודעה.

ניסן סלומינסקי: ולכן מספיק שהניחו את זה על שולחננו ובזה תם העניין, עם דיון אבל לא הצבעה.

ניסן סלומינסקי: אבל מאחר שיש פה גם בקשה נוספת, אז אמרנו: תבואו ותציגו, תגישו את הבקשה.

ניסן סלומינסקי: אנחנו נקבל את זה, ואני חושב שעל הבקשה הנוספת צריכים כן הצבעה, נכון?

<איל לב-ארי: גם לא.

ניסן סלומינסקי: אז רק הודעה.

משה גפני: סטנלי פישר התעקש בשעתו, בחוק בנק ישראל, שלא יבוא בכלל לוועדה בגלל העצמאות המוניטרית, ואנחנו התעקשנו שזה כן יבוא.

משה גפני: ובסוף, הפשרה היתה שמביאים את זה לכאן להתייעצות.

ניסן סלומינסקי: מה שנקרא, פשרה מפד"לית.

משה גפני: לא, זו לא פשרה מפד"לית.

משה גפני: זו פשרה של יהדות התורה.

משה גפני: פשרה מפד"לית זה: הכול אצלי, ופשרה של יהדות התורה זה: בסדר, אנחנו דנים על זה.

משה גפני: הבעיה שהיתה לי אז, שאמרו שבנק ישראל זה עצמאות מוניטרית ואי אפשר להתערב, במוסדות להשכלה גבוהה אי אפשר בגלל העצמאות האקדמית, אז נשאר רק שאפשר לבקר את הישיבות.

משה גפני: אין משהו אחר, לכל אחד יש עצמאות.

<אורי גלילי: אני רוצה להדגיש שנושא התקציב זה לא דבר שנדון אך ורק במספר ישיבות תקציב, ארבע במקרה הזה, אלא אנחנו דנים במהלך כל השנה בנושאים שעולים בתקציב.

<אורי גלילי: ישנן ישיבות חודשיות של המועצה, והנושאים נידונים אם במסגרת הדיונים השוטפים ואם במסגרת המעקבים אחר פעילויות מינהליות של בנק ישראל, והתקציב עצמו הוא הכלי לביצוע תפקידי בנק ישראל כפי שהוגדרו על-פי החוק, וזו ההתבטאות הכספית של זה.

<אורי גלילי: המטרה שלנו כמובן היא להעמיד לרשות בנק ישראל, לרשות החטיבות, את הכלים להשגת היעדים שלהם תוך התנהלות תקינה ויעילה, שזה חלק מלשון החוק.

<אורי גלילי: דבר נוסף שהשנה אנחנו מאוד מקפידים עליו והעלינו, הוא שצריך לוודא שישנה רציפות תפקודית של בנק ישראל בכל מקרה, גם בזמן שלום וגם בזמן חירום.

<אורי גלילי: צריך להזכיר שאנחנו אחראים גם על מערכת התשלומים, הסליקה, של מדינת ישראל, גם בארץ וגם בקשרים עם חוץ-לארץ.

<אורי גלילי: התקציב לשנת 2015 עומד על קרוב ל-894 מיליון שקל, קרוב ל-5% פחות מהתקציב שהוגש ב-2014, שהיה 939 מיליון שקלים.

<אורי גלילי: אחד הדברים החשובים שאנחנו מקווים לקדם בצורה רצינית השנה הוא שיפוץ הבניין והטיפול בהקמת מרכז הטכנולוגיה והחירום, שוב, כדי להבטיח רציפות תפקודית.

<אורי גלילי: ולכן גם החלטנו לא לצאת עם פרויקטים חדשים ולהשקיע בהם, אלא להתרכז ביישום והשלמת פרויקטים קיימים גדולים.

<אורי גלילי: הערה נוספת, ב-1 בספטמבר המועצה אישרה את הגדלת תקציב ההרשאות להתחייב ב-60 מיליון שקל בקשר למרכז הטכנולוגיה והחירום, מכתב על כך נשלח על-ידי המנכ"ל ליושב-ראש הוועדה ב-7 באוקטובר, ונדמה לי שזה הושם בפני הוועדה היום.

משה גפני: אתם לקחתם את ערכי הבנק – מקצועניות, ממלכתיות, יושרה, שיתוף, הגינות וכבוד האדם – מהמצע של יהדות התורה?

משה גפני: לקחתם את זה מהמצע שלנו.

<אורי גלילי: אנחנו שמחים שזה מתאים, שמחים מאוד.

ניסן סלומינסקי: אני מניח שכל אחד רוצה את הפריימריז שלו, אז אתה רוצה להגיד לי שאצלך רבך שומע מה שקורה פה כדי שזה ישפיע עליו?

ניסן סלומינסקי: אני לא מאמין.

משה גפני: לגבי הפריימריז יש לי הרבה מה להגיד, אבל איתו דיברתי באופן ענייני.

אראל מרגלית: ניסן, אולי אתה לא יודע את זה, אבל הכינוסים פה באמצע הקמפיין מפריעים לנו, לא עוזרים לנו בפריימריז.

ניסן סלומינסקי: את זה אני יודע.

ניסן סלומינסקי: אראל, על זה בניתי, אבל אני רואה שהפתעת אותי.

ניסן סלומינסקי: לא, חס ושלום, חס ושלום.

אראל מרגלית: בכל בדיחה יש שמץ של אמת.

עיסאווי פריג': מתי הפריימריז שלכם?

ניסן סלומינסקי: שלנו ב-14.

עיסאווי פריג': אתה ערוך ומוכן?

ניסן סלומינסקי: תלוי בך.

ניסן סלומינסקי: אפשר עוד לפקוד אנשים.

משה גפני: אבל תשמע, היתה הפתעה גדולה אתמול, שאורי אריאל הולך איתכם.

משה גפני: אנחנו ממש חשבנו כל הזמן שהוא לא הולך איתכם.

ניסן סלומינסקי: אתם לא הצעתם לו להצטרף, רק אלי ישי.

משה גפני: הוא השתמש באלי ישי כדי לקבל אצלכם את המקומות.

יעקב ליצמן: לא הבנתי, אלי ישי נשאר לבד?

משה גפני: לא, היינו במתח על אורי אריאל, שאולי הוא לא ילך איתם.

יעקב ליצמן: אני הייתי במתח, שאולי אלי ישי יעבור.

יעקב ליצמן: עכשיו אני בטוח שלא.

ניסן סלומינסקי: רבותי, היום זו ישיבה של הסכמות, ובאמת יש איחודים וכולי, מתאים לחנוכה.

ניסן סלומינסקי: חזי, בבקשה.

יעקב ליצמן: היום זה מצמיח ישועות.

ניסן סלומינסקי: אבל בורא נפלאות גם.

<יחזקאל כאלו: בוקר טוב, קודם כל, אחזור ואומר שיש לנו הרבה כבוד לוועדה, והיא הגוף שכונן את חוק בנק ישראל.

<יחזקאל כאלו: ליושב-ראש הקודם, כמובן, ולכל חברי הוועדה - - -

ניסן סלומינסקי: ליושבי-הראש הקודמים, יש כאן כמה: גם ליצמן היה וגם גפני.

ניסן סלומינסקי: אז לשניהם.

<יחזקאל כאלו: בהחלט קיומו של חוק בנק ישראל תורם מאוד לתפקוד הבנק.

<יחזקאל כאלו: אני רוצה להגיד את זה כאן כי היה לכם חלק חשוב בעניין הזה.

<יחזקאל כאלו: על-פי ההנחיה של המועצה המינהלית – שאגב, גם היא אורגן של החוק והיא ממלאת תפקיד חשוב מאוד בבקרה על עבודת הבנק המרכזית – אנחנו צמצמנו את התקציב השוטף והשקעות של הבנק לשנת 2015, כפי שנאמר כאן, בכ-5%.

<יחזקאל כאלו: הקיצוץ התבסס על כך שלקחנו את הממוצע של ביצוע ולא לקחנו תקציב מול תקציב; הלכנו למדוד את הביצוע אחורה ועל בסיס זה בנינו את התקציב המקוצץ.

<יחזקאל כאלו: היו גם קיצוצים בסעיפים בודדים.

<יחזקאל כאלו: למשל, בנושא ההוצאות השוטפות, קיצצנו ב-11%, גם בהשקעות, כפי שהזכיר אורי, וכן הלאה.

משה גפני: יש קיצוץ גדול בתקציב, הקיצוץ הוא לא קיצוץ קטן.

<יחזקאל כאלו: נכון, יש קיצוץ של 45 מיליון.

<יחזקאל כאלו: ואנחנו חושבים שזה גם צו השעה, וככה צריך לעשות וצריך להצטמצם.

משה גפני: זו החלטה של המועצה המינהלית?

<יחזקאל כאלו: כן.

<יחזקאל כאלו: לקחנו את הביצוע התלת-שנתי וככה בנינו אותו.

<יחזקאל כאלו: זה לא היה מהלך פשוט, ארבעה דיונים.

<יחזקאל כאלו: גם בתוך הבנק לפני זה היתה עבודת מטה ארוכה מאוד שלנו.

<יחזקאל כאלו: בקיצור, את התקציב בנינו בתהליך של חצי שנה, מהתכנון עד לאישור.

<יחזקאל כאלו: חצי שנה של דיונים מול החטיבות, אתם מכירים את זה.

<יחזקאל כאלו: רציתי להגיד מילה לגבי מה שקרה באוקטובר: אני דיברתי עם היושב-ראש, הוועדה היתה עסוקה מאוד בענייני השעה שהיו אז, חוק מע"מ אפס ואישור התקציב.

אראל מרגלית: עניינים דחופים ביותר.

משה גפני: האמת היא שאם היה צריך להצביע על התקציב אני הייתי מצביע בעד בגלל שאתם הייתם נגד מע"מ אפס.

עיסאווי פריג': אבל הפכו להיות בעד.

משה גפני: לא, לא.

משה גפני: אתם הייתם בעד?

ניסן סלומינסקי: לא, לא.

ניסן סלומינסקי: אף פעם לא.

ניסן סלומינסקי: אבל חבר'ה, די.

<יחזקאל כאלו: זה לא הנושא, אבל עמדת בנק ישראל לא תמכה בעניין.

משה גפני: עיסאווי, הם כל הזמן היו נגד.

עיסאווי פריג': בהתחלה היו נגד, חזית עם ראש הממשלה, אחרי זה המצב התחיל - - -

סתיו שפיר: כמה אתה מקצץ להם על ההתנחלויות?

<יחזקאל כאלו: עמדתנו המקצועית מהיום הראשון היתה נגד העניין הזה, אבל אני לא נכנס כרגע לנושא.

יעקב ליצמן: כמה כסף הוא אמר שיש לבנק ישראל?

ניסן סלומינסקי: לא, לא.

ניסן סלומינסקי: אל תפתח את זה עכשיו.

יעקב ליצמן: למה?

יעקב ליצמן: אולי הוא ייתן לי הלוואה.

יעקב ליצמן: כמה כסף יש לכם?

<יחזקאל כאלו: החוק מחייב אותנו להודיע לוועדה על שינויים אם אנחנו משנים את התקציב, כפי שכבר נעשה בעבר.

<יחזקאל כאלו: ולכן מרגע שהמועצה החליטה על אישור תוספת 60 מיליון לצורך בינוי המרכז הטכנולוגי לחירום – בלי להיכנס ליותר מדי פרטים, כי יש כאן גם עניין ביטחוני, אבל הבניין הזה נבנה על-פי הוראות של גורמי הביטחון מבחינת הרציפות התפקודית – היתה ועדה שמינה האוצר לגבי הסטנדרט או התקן שצריך להיות של רציפות הגופים - - - הממשלה והרציפות התפקודית בחירום.

<יחזקאל כאלו: ובנק ישראל נמצא ב"טופ", מבחינת העובדה שהוא צריך להיות ברציפות תפקודית מלאה בכל הפרמטרים.

<יחזקאל כאלו: זה אומר שאנחנו צריכים גיבויים מלאים.

<יחזקאל כאלו: אני לא אכנס כרגע לכל התורה, יש כאן תורה שלמה.

<יחזקאל כאלו: אנחנו כמובן קיבלנו את האישור ואת ההנחיה של המועצה לביטחון לאומי, שהיא מבחינתנו הגורם הממלכתי, וגם כמובן של פיקוד העורף וגורמים אחרים.

<יחזקאל כאלו: עבדנו כאן בעבודה מאוד מסודרת.

<יחזקאל כאלו: ובעצם הפורמט של ההקמה הוא על-פי הנחיות שקיבלנו, ולצורך העניין הזה היינו צריכים לעדכן את התקציב ל-60 מיליון.

<יחזקאל כאלו: הבאנו את זה למועצה המינהלית, והמועצה אישרה את זה כדי שנוכל להתקדם בתכנון.

אראל מרגלית: זה בעיקר הגנה פיזית או הגנת סייבר?

<יחזקאל כאלו: זה שני הדברים: קודם כל, פיזית, בגלל שיש כאן עניין של מיגון, וגם עניין של סייבר.

<יחזקאל כאלו: אני לא רוצה להיכנס יותר מדי לעניין הזה כי בכל זאת בנק ישראל הוא יעד ואני לא רוצה לפרט יותר מדי.

אראל מרגלית: אני מבין, אבל יש שלושה מטות שמגינים על הרשויות האזרחיות - - -

<יחזקאל כאלו: אנחנו מתואמים עם כולם.

ניסן סלומינסקי: אני מציע לא להיכנס לזה.

אראל מרגלית: גם אני שמח לא להיכנס לזה, אני רק אומר לך ולחבר הכנסת גפני, יושב-ראש ועדת המדע והטכנולוגיה: כל רשות ממשלתית מקימה לעצמה איזשהו גוף הגנת סייבר – אני לא אומר שזה אתם – היה באוצר, אחרי זה משרד ראש הממשלה הקים, עכשיו פה - - -

ניסן סלומינסקי: הוא ספג אותם.

ניסן סלומינסקי: האוצר עבר למשרד ראש הממשלה.

משה גפני: הוא לא עבר.

ניסן סלומינסקי: אמרו לי שכן, שהם נספגים בתוכו.

<יחזקאל כאלו: מבחינת הגנת סייבר, אמרתי שאני פועל על-פי הנחיות של הגופים הממלכתיים: המועצה לביטחון לאומי כגורם-על, וזה רא"ם ושירות הביטחון הכללי.

<יחזקאל כאלו: הם הגורמים שמנחים אותי.

<יחזקאל כאלו: אני לא ממציא שום חוקים, אני עובד על-פי הנחיות.

משה גפני: מי יזם את הבנייה הזאת?

משה גפני: אתם יזמתם?

<יחזקאל כאלו: אנחנו יזמנו.

<יחזקאל כאלו: אנחנו גם גוף מפוקח פורמלית.

משה גפני: אתם יזמתם שצריך הגנה פיזית של בנייה?

<יחזקאל כאלו: הרי אנחנו בתהליך שיפוץ ובמהלך תהליך השיפוץ בדקנו את נושא מיגון מרכז המידע שלנו, בין השאר.

<יחזקאל כאלו: אגב, אני לא יודע אם יש כאן פרוצדורה של חיסיון, ואני לא חייב לתת ליריבים שלי את כל האינפורמציה הזאת.

ניסן סלומינסקי: לא, לא.

ניסן סלומינסקי: אל תפרט.

<יחזקאל כאלו: אני אפרט לך אחר-כך אם תרצה.

עיסאווי פריג': אני רואה כאן בתקציב בנק ישראל ש-90% ממנו מורכב משכר עבודה, עלות גמלאות ותחזוקה.

<יחזקאל כאלו: והשקעות.

עיסאווי פריג': השקעות – 80 מיליון, אבל בעיקר עלות שכר.

<יחזקאל כאלו: קצת פחות מ-90%, אבל כן, בגדול.

עיסאווי פריג': אני רואה בשיא כוח-אדם 770 משרות.

עיסאווי פריג': מה השוני במשרות בין 2014 לעומת 2015?

עיסאווי פריג': ועל הדרך, האם יש בני מיעוטים במשרות האלו?

<יחזקאל כאלו: זה אכן מבנה התקציב פחות או יותר.

<יחזקאל כאלו: לשאלתך, אנחנו הגדלנו את שיא כוח-האדם ב-25 משרות.

<יחזקאל כאלו: צריך לזכור שהמשברים העולמיים הגדילו את המטלות שיש על הבנקים המרכזיים.

<יחזקאל כאלו: למשל, בתחום המקרו-יציבותי, בתחומי ההגה מפני מתקפות סייבר, בתחום היערכות של המחקר, בהרבה מאוד תחומים.

<יחזקאל כאלו: למשל, אחד התחומים שבהם אנחנו צריכים להוסיף כוח-אדם הוא תחום ההיערכות לרפורמה של לוקר, של צמצום השימוש במזומן והמעבר לאמצעים אלקטרוניים חליפים.

<יחזקאל כאלו: יש מספר תחומים חדשים וגם תחומים שנובעים מעצם הרחבת הפעילות של הבנקים המרכזיים, לרבות בנק ישראל.

<יחזקאל כאלו: לשאלתך, לגבי התוספת, יש לנו בני מיעוטים, יש לנו כעשרה עובדים - - -

עיסאווי פריג': מתוך ה-770, יש לך עשרה בני מיעוטים?

<יחזקאל כאלו: כן, כעשרה עובדים בני מיעוטים.

<יחזקאל כאלו: אנחנו עושים מאמץ גדול מאוד, הנושא הזה עלה מספר פעמים - - -

יצחק כהן: פריג', זה "יהודית-דמוקרטית".

יצחק כהן: אל תגזים.

עיסאווי פריג': אני אצחק או אבכה?

יצחק כהן: תשאל כמה חרדים.

חמד עמאר: תשאל כמה דרוזים.

<יחזקאל כאלו: אבל אתה רוצה גם לשמוע את התשובה שלנו?

<אורי גלילי: יש לנו תשובה.

<אורי גלילי: הנושא הזה עלה פעמיים בישיבת המועצה, וישנה הסכמה להגדיל את מספר העובדים מבני המיעוטים - - -

חמד עמאר: אין לך עובד דרוזי אחד.

חמד עמאר: למה?

<אורי גלילי: ההנחיה היא להגדיל את המספר וקיימנו שתי ישיבות, אם כי ברור שיצטרכו לעמוד בקריטריונים של השכלה וכולי לתפקידים השונים.

<אורי גלילי: אבל בהחלט ישנה הנחיה להגדיל את המספר.

עיסאווי פריג': אני מתאר לעצמי שזה לא איום ביטחוני ולא איום כלכלי לקחת אותם.

עיסאווי פריג': אני לא רוצה לפתח את זה.

עיסאווי פריג': אני מלא עצב מבפנים, כי אני רואה אנשים מצטיינים, ישראלים, עם תפיסת עולם כלכלית שיכולים להיות לתפארת מדינת ישראל - - -

יעקב ליצמן: אבל הם לא חברתיים.

עיסאווי פריג': זה משהו אחר.

ניסן סלומינסקי: טוב, ששש.

עיסאווי פריג': ניסן, אנחנו מדברים בנושא חשוב מאוד.

ניסן סלומינסקי: הבנתי, והבנתי את התשובה שהם עושים השתדלות.

ניסן סלומינסקי: זה לא לחיצה על כפתור, אבל זו מגמה שצריכה להיות.

<יחזקאל כאלו: אנחנו עשינו כמה דברים: עשינו מכרזים לאפליה מתקנת - - -

עיסאווי פריג': ידידי, התוצאה – אתה יכול לתת לי נאום אקדמי עד מחר, התוצאה, 10 מתוך 770, זה כישלון.

עיסאווי פריג': זה מה שאני מבין.

<יחזקאל כאלו: אתה רוצה גם להבין למה?

<יחזקאל כאלו: אז אני אתן לך דוגמה אחת.

עיסאווי פריג': באמת, תעשה לי טובה, כשאתה נותן לי הסברים אתה פוגע באינטליגנציה שלי.

אראל מרגלית: חבר'ה, תתייחסו רגע למהות של מה שעיסאווי אומר.

<אורי גלילי: למהות נתתי את התשובה: פעמיים דנו בנושא, ישנה הסכמה עם ההנהלה לעשות מאמצים להגדיל את מספר בני המיעוטים, כמובן בהתאם לקריטריונים הנדרשים.

<אורי גלילי: במפורש ישנה כוונה לעשות את זה.

עיסאווי פריג': אני מעלה את זה לסדר היום, ואעלה את זה בכל מקום.

ניסן סלומינסקי: אם תוכלו להביא לנו לקראת סוף 2015 אינפורמציה, מה קרה בעניין הזה.

משה גפני: על חרדים אנחנו לא שואלים.

עיסאווי פריג': חרדים לא במשחק, עזוב.

עיסאווי פריג': עוד שאלה: לאור ההתפתחות העולמית ואי-הוודאות הכלכלית שאנחנו רואים, רואים מה היה עם רוסיה וכל החרם ונפילת המטבע המקומי, וכל התהליכים, ויש אי ודאות מוחלטת.

עיסאווי פריג': וכשאני רואה כאן סעיף של היערכות לשעת חירום בסך 1,290,000 ש"ח, בעמוד 14, בפירוט השקעות, שאלתי אליכם: לאור אי-הוודאות הגדולה שאנחנו נמצאים בה בעולם היום, ולאור מגמת החרם, ולאור זה שהממשלה מתנהלת על הקצה כשהכול לא צפוי מבחינה בין-לאומית כלפי הכלכלה המקומית, האם בהיערכות לשעת חירום כשאתם כותבים סכום כזה, כל המנגנון שאני אומר, מצב האי-ודאות הכלכלית שהוא בעצם חלק מהפוליטי הבין-לאומי, האם נלקח בחשבון?

<אורי גלילי: זה לא זה בכלל.

<אורי גלילי: הסעיף הזה לא קשור למה שהמנכ"ל אמר קודם בקשר לגידול במורכבות התפקידים של בנק ישראל בתקופה כלכלית כזאת.

<אורי גלילי: ולכן גם הגדלנו את תקן כוח-האדם כדי לענות על הדרישות של הבעיות הכלכליות וחוסר הוודאות הכלכלית.

<אורי גלילי: היערכות לשעת חירום זה דבר אחר, זה לא קשור.

יצחק כהן: הייתי שמח לשמוע קצת על ניוד ההשקעה של יתרות המט"ח, אם אתם בכלל משקיעים בזה.

יצחק כהן: איך אתם מנהלים את יתרות המט"ח?

<יחזקאל כאלו: זה לא התחום שלנו, לא של המועצה המינהלית.

<יחזקאל כאלו: ישנה הפרדה מאוד-מאוד ברורה - - -

יצחק כהן: זה התחום של מי?

<יחזקאל כאלו: של הוועדה המוניטרית, וזה באחריותה.

<יחזקאל כאלו: אני לא מעוניין להיכנס לזה, זה דיון נפרד - - -

ניסן סלומינסקי: רבותי, התקציב הונח בפנינו, וגם העדכון של שנת 2014.

ניסן סלומינסקי: תודה רבה לכם ושיהיה לנו בהצלחה.